
נהלי עבודה, הגשת בקשות תמיכה ועבודת הלקטורים – מסמך מלא
קרן קולנוע גליל פועלת על פי חוק הרשות לפיתוח הגליל, התשנ"ג 1993, ומשקיעה בסרטים ישראליים שהם הפקה אזורית בגליל.
1. מסלולי התמיכה של קרן קולנוע גליל:
· פיתוח – תמיכה ראשונית לפיתוח הפרויקט. במסגרת מסלול זה תשקיע הקרן בפיתוח פרויקטים הנמצאים לפני הצילומים או במהלכם.
· הפקה – תמיכה בהפקת הפרויקט.
· השלמה – תמיכה בהשלמת הפקה. במסגרת מסלול זה תשקיע הקרן בהשלמת פרויקטים הנמצאים לאחר סיום רוב הצילומים או במהלך העריכה.
· הקרן רשאית להכריז על מסלולים פתוחים להגשת בקשות תמיכה, ובנפרד היא רשאית להכריז על מסלולים המיועדים להגשת פרויקטים בנושאים ספציפיים ו/או המיועדים ליוצרים העונים על קריטריונים מסוימים, על מסלולי קופרודוקציה, ו/או על מסלולים הממומנים בחלקם או במלואם ממקורות תקציב חיצוניים.

2.נהלי הגשת בקשות לתמיכה
א.זכאים להגיש בקשות לקרן –יוצרים, במאים או תסריטאים, שמלאו להם 18 שנים.
על היצירה לענות על כללי הפקה אזורית כמפורט בנספח א׳ במסמך זה ובמבחנים לחלוקת כספי תמיכות של משרד התרבות והספורט למוסדות ציבור בתחום הקולנוע (להלן: “מבחני התמיכה”) ובמיוחד בסעיפים 7(5) למבחני התמיכה. בכל מקרה של סתירה יגברו הוראות מבחני התמיכה.

ב.הקרן תתמוך רק ביצירה העונה על הגדרת “סרט ישראלי בתקנות הקולנוע (הכרה בסרט כסרט ישראלי), תשס”ה-2005 או כל דין חלופי, או יצירה הזכאית לתמיכה לפי אמנות הקופרודוקציה הקיימות בין ישראל ומדינות שונות כפי שיהיו בתוקף במועד הרלוונטי.

ג. הפרויקט המוגש לתמיכה יעמוד בתנאי כל דין, לרבות תנאי במבחני התמיכה בקולנוע; כללי הקולנוע (הכרה בסרט כסרט ישראלי) התשס”ה-2005; חוק הקולנוע התשנ”ט-1999; חוק זכויות יוצרים התשס”ח-2007; וכל חוק, חקיקת משנה ונהלים שיבואו במקומם או החלים על הפרויקט ו/או יוצריו.
ד. הקרן לא תשקיע בסרטים המטיפים לשלילת קיומה של מדינת ישראל.
ה. הקרן תפרסם בכל שנה קלנדרית, שתי הזמנות כלליות לפחות להגשת בקשות לסיוע להפקת סרטים בתחום הפעילות של הקרן . מועדי הגשה, בהפרש של ארבעה חודשים לפחות זו מזו. הזמנות להגשת בקשות כאמור יהיו פתוחות לכול. למען הסר ספק מובהר כי הקרן רשאית לפרסם הזמנות נוספות בתדירות כפי שתמצא לנכון.

ו. מפיקים יכולים להגיש פרויקט אחד בכל מועד הגשה, פרויקט אחד מתוך המסלולים (פיתוח, הפקה או השלמה). מפיקים יכולים לקבל תמיכה בפרויקט אחד בשנה.
ז. במאים יכולים להגיש פרויקט אחד בכל מועד הגשה. במאים יכולים לקבל תמיכה במסלול הפקה בפרויקט אחד בשנה.
ח. זכותו של יוצר להגיש לקרן עד שתי פעמים בקשה לסיוע לגבי אותו סרט. כל בקשה תידון על-ידי צוות לקטורים אחר.
ט. הקרן אינה מחויבת לתמוך בהפקה או השלמה של יצירה שנתמכה על-ידה בשלב הפיתוח או ההפקה.
3. אופן הגשת בקשות
א. הגשה באתר – הגשות בקשות תמיכה נעשות בצורה מקוונת דרך אתר הקרן בלבד, אלא אם פורסם במפורש אחרת.
ב. הנחיות כלליות להגשת פרויקטים בתחומים השונים מתפרסמות באתר הקרן בהתאם למועד ולמסלול הרלוונטיים.
ג. חומר מצולם – בקשת תמיכה בסרטים תיעודיים במסלול הפקה או השלמה – מחייבת הגשת חומר מצולם של הפרויקט, למעט אם ניתן אישור מיוחד מאת המנהל האמנותי של התחום.
ד. שפה – בקשות תמיכה יוגשו בעברית.
ה. במידה שההצעה נסמכת על יצירה קודמת (ספר/מחקר וכד’) נדרש כתב הרשאה, הסכם או אופציה לקבלת הזכויות מבעל הזכויות המקורי.
ו. חל איסור מוחלט על הגשת בקשות לתמיכה אשר מופיעים במסמכיהן ו/או בחומר המצולם, בכל מקום שהוא, שם המבקש, התסריטאי, הבמאי או המפיק, פרט למסמך טופס הבקשה המקוון ומסמכי קורות החיים, שיישמרו בקרן ולא יועברו ללקטורים. בקשת תמיכה שתוגש תוך הפרת כלל זה עלולה להיפסל על הסף, ללא נימוק נוסף.
4. מועדים להגשת בקשות ולקבלת תשובות
א. הקרן תפרסם הזמנות להגשת בקשות לסיוע להפקת סרטים, לפיתוח תסריטים ופרויקטים ולהשלמת הפקת סרטים באתר האינטרנט של הקרן. פרסום ההזמנה יהיה לפחות חודש ימים לפני המועד האחרון להגשת בקשות לסיוע. ההזמנות להגשת בקשות כאמור יהיו פתוחות לכול בכפוף לעמידה בהוראות מבחני התמיכה בקולנוע, חוק הקולנוע והנהלים.
ב. מועדי הגשת הבקשות במסלולים השונים יפורסמו באתר הקרן בצירוף המועד האחרון להגשת בקשות תמיכה בכל מסלול וזאת לפחות חודש ימים לפני המועד האחרון להגשה כאמור.
ג. החלטות יימסרו למגישים בתוך ארבעה חודשים מהמועד האחרון להגשה בכל מסלול.

5. נוהל מיון ובחינה של בקשות תמיכה
א. בחינת ההגשות, כולן או חלקן, וקבלת תמיכה מקרן קולנוע גליל, מותנות באישור וקבלת תקציב בתחום ‘סיוע להפקת סרטים אזוריים’ ממשרד התרבות והספורט.
ב. ההצעות מתקבלות במועדי ההגשה השונים בהגשה לאתר הקרן, ונבחנות ראשית לעמידתן בתנאי הסף של ההגשה לכל מסלול ובהתאם להוראות ההגשה ולנהלים.
ג. בכל סבב של בחינת בקשות לסיוע, כל בקשה תיבחן על-ידי שלושה לקטורים לפחות. ובכל מקרה הרכב הלקטורים בכל סבב כאמור יהיה אי-זוגי. לקטורים יבחרו ויועסקו על פי הוראות חוק הקולנוע בקשר ללקטורים לרבות בקשר עם מאגר לקטורים, ככל שיהיו הוראות כאלה.
ד. בקשות התמיכה וכל החומרים הכלולים בהן, יועברו לבחינת צוות הלקטורים ללא ציון שם המבקש (תסריטאי, במאי או מפיק). באחריות מגיש בקשת התמיכה להימנע מלצרף את שם המבקש, למעט בטופס הגשת הבקשה, בטופס קורות החיים, בהצהרה על זכויות בפרויקט ובהצהרה על ההגשות הקודמות, שלא יימסרו ללקטורים. בקשת תמיכה שתפר כלל זה עלולה להיפסל על הסף.
ה. חברי צוות הלקטורים יכתבו כל אחד חוות דעת מפורטת ומנומקת על כל בקשת תמיכה על גבי טופס הערכה (הקרן אימצה את נוסח טפסי הערכת פרויקטים שבמבחני התמיכה בקולנוע), והן יועברו במסמך מרוכז למבקשים בסמוך לאחר קבלת החלטה בעניינם, יחד עם שמות הלקטורים בצוות, ובלא ציון שם הלקטור האחראי לכל חוות דעת בנפרד.
ו. לאחר הגשת חוות הדעת ע”י הלקטורים לקרן בגין כל בקשות התמיכה שהועברו לבדיקתם, יעלו לשלב הבא כל ההצעות אשר הומלצו על-ידי הלקטורים בכל צוות לקטורים. הצעות אלו יעלו לדיון בפני הועדה המייעצת של הקרן. 
ז. הועדה המייעצת, תדון בפרויקטים שלפחות אחד מהלקטורים המליצו עליהם לתמיכה ויבחרו את הפרויקטים שיומלצו לאישור הוועד המנהל. הועדה המייעצת תהיה רשאית להתייעץ עם הלקטורים ובלבד שהלקטורים לא ייחשפו לשמות מבקשי הבקשות. בנפרד, הועדה המייעצת תהיה רשאית להיפגש עם מגישי הבקשות שהומלצו על ידי רוב הלקטורים, כולם או חלקם, לשם פרזנטציה או בירור סוגיות הדרושות להחלטה בבקשות.
“הועדה המייעצת” – מנהלת הקרן המכהנת גם כמנהלת האמנותית, מלווה הפקות, כל בעל תפקיד אחר בקרן שמנהלת הקרן תקבע, וכן לפי שיקול דעת מנהלת הקרן יתאפשר גם צירוף כל או חלק מחברי צוות הלקטורים שדנו בבקשות.
ח. לאחר שהועדה המייעצת נפגשה עם מגישי הבקשות שהחליטה לפוגשם, תקיים הועדה דיון מסכם בבקשות התמיכה ובהמלצות הלקטורים, תקבע משקולות להערכת בקשות התמיכה (כגון שיקולי תוכן ונושא, מבט רפרטוארי רחב ורב-שנתי, היתכנות הפקתית, גיוס תקציבים נוספים, אימפקט חברתי ותרבותי, פוטנציאל הפצה בישראל ובעולם ועוד, בהתאם למסלולים), ותמליץ על תמיכה בהפקה, בפיתוח, ובהשלמה.

ט. הועדה המייעצת  תגבש את המלצותיה לתמיכות בסרטים ולסכומי התמיכה בסרטים, ותגיש אותן לוועד המנהל של הקרן אשר ידון בהמלצות ויאשר את התמיכות.
י. כהונתם של לקטורים בקרן מוגבלת לתקופה שלא תעלה על ארבע שנים, ולא יותר מכהונה אחת ברציפות בקרן. לעניין זה, העדר רציפות תיחשב הפסקה בכהונת הלקטור שמשכה שנתיים לפחות. הלקטורים יבחרו בהתאם להוראות מבחני התמיכה בקולנוע ולהוראות חוק הקולנוע, לרבות ההוראות העוסקות במאגר הלקטורים, ולרבות ההוראות העוסקות בבחירת לקטורים מקרב הפריפריה.
יא. הקרן לא תעניק סיוע לפרויקט אם רוב הלקטורים שבחנו את הבקשה לסיוע שהוגשה לגביו, המליצו שלא לתמוך בו.
יב. תמיכה בפרויקט תיעשה רק בכפוף לאישור התמיכה בידי הוועד המנהל של הקרן, בהתאם לחוזה שייחתם עם היוצרים, ובכפוף לקבלת תקציבי תמיכה ממועצת הקולנוע.
יג. החלטת תמיכה יכולה להיות מותנית בתנאים, לרבות מינוי חונכים או יועצים מקצועיים, שינויי תסריט, תקציב, לוח זמנים, ליהוק וכדומה, או תנאים אחרים.
יד. גובה השקעת הקרן בפרויקט ייקבע על-ידי הנהלת הקרן בהתאם לתוכנית העבודה והתקציב השנתי שלה וכן בהתאם להחלטה הפרטנית בכל פרויקט.
טו. הקרן רשאית לתמוך בפרויקטים ויוצרים שאינם עומדים בהוראות נהלים אלה, במקרים חריגים ומיוחדים בלבד, ובאישור הנהלת הקרן.
טז. הקרן שומרת לעצמה את הזכות שלא לבחור בפרויקט כלשהו מקרב הפרויקטים שהוגשו. בחירת הפרויקטים תעשה על פי שיקול דעתו הבלעדי של הועד המנהל של הקרן.
יז. לא תינתן תמיכה בהפקה לסרט שמוסד אחר הנתמך על ידי משרד התרבות והספורט העניק לו תמיכה בהפקה, באותו תחום או בתחום תמיכה אחר, אלא אם התקבל לכך אישור מיוחד ממנכ”ל הקרן. יחד עם זאת, ניתן להגיש בקשות תמיכה לקרן במקביל להגשת בקשות תמיכה המוגשות לקרנות  אחרות.
יח. תמיכת המדינה בעד סיוע לפרויקט מסוים, לא תעלה על 80% מעלות הפקתו. 
יט. הנהלת הקרן רשאית לאשר השתתפות הקרן במיזמים משותפים שונים בתחום הקולנוע, בתנאי שפעילות זו תהיה בהתאם למוגדר במבחני התמיכה בקולנוע. במידת הצורך, יגובשו כללים ונהלים מיוחדים להפעלת המיזם המשותף.
6. מתן תשובות הקרן למגישי הבקשות
א. בסמוך ולאחר קבלת החלטה בבקשה לסיוע, יימסרו תשובות מנומקות בכתב, בצירוף חוות דעת הלקטורים (בלא ציון שמם), לכל מגישי הבקשות לקרן בדואר אלקטרוני, או באופן אחר שיקבע ע”י הקרן. 

ב. הקרן רשאית שלא לבחור שום פרויקט במועד או מסלול מסוים, על-פי שיקול דעתה הבלעדי.
7. נוהל ביצוע תמיכות
א. תנאי להשקעת הקרן בפרויקט, הינו חתימת חוזה בין היוצר לקרן בנוסח שייקבע על-ידי הקרן. החוזה החתום יחייב את הצדדים ויבטל כל מצג, התחייבות, הצהרות או הבנות כלשהן שקדמו לחתימתו.
ב. תמיכת הקרן מותנית באישור סופי ומחייב בדבר תמיכת משרד התרבות בקרן לשנת התקציב בתחום הרלוונטי, ובסכומי התמיכה הסופיים והמחייבים שיאושרו לקרן לאותה שנת תקציב.
ג. היה ולא ייחתם חוזה עם היוצר בתוך שלושה חודשים ממתן הודעת הקרן על אישור התמיכה, תהא הקרן רשאית לבטל את התמיכה בהודעה בכתב ליוצר. היה ויוצר יפר את החוזה שנחתם, לרבות באופן של אי עמידה בלוחות הזמנים להשלמת הפרויקט, תהא הקרן רשאית לבטל את החוזה, כאמור בתנאי החוזה.
ד. לפי הצורך ולפי שיקול דעתה הקרן תסייע ליוצר הן בהשקעה כספית והן בליווי מקצועי ובהענקת שירותי יעוץ והדרכה מקצועיים, במקצועות הקולנוע, בנושאים משפטיים, חשבונאיים, שיווקיים, בגיוס תקציבים, וכדומה.
ה. הקרן תקפיד על נאותות הפקה ועל קבלת תכנית עבודה ותקציב הנדרשים להבטחתה.
ו. פרויקט צריך להיות אפשרי להפקה מבחינה תקציבית. הקרן לא תשקיע בפרויקט בלי לוודא מקורות תקציביים לכיסוי עלות ההפקה. עם זאת הקרן רשאית להשקיע בפרויקט גם אם טרם גויסו מלוא תקציבי ההפקה, באישור הנהלת הקרן. הקרן רשאית להתנות את מתן מלוא התמיכה בקיומו של גוף שידור התומך בהפקת הסרט ומתחייב לשדרו.
ז. השקעת הקרן ניתנת כהשקעה לכל דבר.
ח. השקעתה הכספית של הקרן תינתן לשיעורין לפי התקדמות ההפקה, בהתאם לתנאי החוזה בין היוצר לקרן.
ט. במידה שיוטל על סכום המשולם על-ידי הקרן היטל ו/או מס כלשהו, לרבות מס ערך מוסף ולרבות שינוי בשיעורו של מס קיים, ישולם המס על-ידי היוצר.
י. על היוצר למסור דו”חות כספיים כפי שנדרש בחוזה, לרבות דו”ח שנתי של תוצאות הפצה, הקרנות ומכירות לאחר סיום הפקת הסרט.
יא. הקרן זכאית לקבל מתקבולי הפרויקט את חלקה כקבוע בחוזה. הכנסות הקרן מהפרויקטים ישמשו להשקעה בפרויקטים נוספים.
יב. לקרן לא יהיה חלק בפרסים כספיים שיקבל היוצר בגין הפרויקט.
8. עותקים, קרדיט, שימוש

א. עותק סופי – היוצר ימסור עותקים מהסרט הגמור: לארכיון הקרן ולארכיון הסרטים הישראלי, כמפורט בחוזה, לשימור בארכיון, למטרות מחקר ושימוש ציבורי.
ב. היוצר ימסור לקרן טריילר, סצנת פתיחה או סצנה ערוכה להעלאה לאתר, באורך עד 5 דקות.
ג. קרדיט – סרט המופק בסיוע הקרן יציין את תמיכת הקרן ואת תמיכת משרד התרבות והספורט הניתנת על פי המלצת המועצה לקולנוע; ציון כאמור יופיע בכותרות הפתיחה ובכותרות הסיום של הסרט וייכללו בו הקרן, המשרד והמועצה, בצירוף סמליל הקרן, סמליל משרד התרבות והספורט וסמליל המועצה, בנוסחים כפי שיסופקו על ידי הקרן, ולפי הנחיות הקרן.
ד. סרט ישראלי שהופק בסיוע הקרן, יוצג כסרט ישראלי בכל הקרנה פומבית שלו בארץ או בחוץ לארץ, לרבות בפרסומים רשמיים או שיווקיים. אין באמור כדי למנוע הצגת סרט שהוכר כסרט ישראלי על-פי תקנות הקולנוע, כסרט שהופק במשותף בין מפיק ישראלי למפיק זר (קופרודוקציה בין–לאומית).
ה. הקרן רשאית להקרין את הפרויקט או כל חלק ממנו בהקרנות לא מסחריות, לפי שיקול דעתה ובלא תשלום נוסף בגין ההקרנה.
9. כללי
א. הוראות איסור ניגוד עניינים חלות על הלקטורים והמנהלים האמנותיים של הקרן, בהתאם להוראות המפורטות בנספח א’ לנהלים.
ב. חברי הנהלת הקרן ועובדי הקרן לא יהיו מעורבים בתקופת כהונתם ועבודתם, במישרין או בעקיפין, בפרויקטים אשר ייהנו מכספי הקרן. מבלי לגרוע מכלליות האמור, הרי בכל מקרה בו לחבר ועד או מנהל תהא מעורבות בפרויקט אשר עשוי ליהנות מכספי הקרן – הוא יגלה במהלך הישיבה וקודם להצבעה את הקשר שיש לו לפרויקט ולא ישתתף בהצבעה
שעניינה מתן תמיכה לאותו פרויקט. חברי הנהלת הקרן ועובדי הקרן יהיו מנועים מלהגיש בקשות תמיכה לקרן בכל תקופת כהונתם ועבודתם ובמשך 6 חודשים לפחות מסיומה.
ג. פעילות הקרן כפופה להוראות כל דין, לרבות חוק הקולנוע , ומבחני התמיכה בקולנוע, כפי שיעמדו בתוקפם מעת לעת.
ד. הוראות נהלים אלה מופנות לנשים ולגברים באופן שווה והשימוש בלשון זכר הינה לצרכי קיצור בלבד.
ה. מוסד שבו מועסקים עובדים במתכונת של יחסי עבודה - המוסד קבע תקנון למניעת הטרדה מינית ועומד בדרישות תקנה 8 לתקנות חובות מעסיק לעניין עריכת התאמות נדרשות בתקנון האמור, פרסום התקנון ומסירתו; המוסד יכלול בבקשתו לתמיכה פרטים על אודות ההתאמות שערך בתקנון, פרסומו ומסירתו כאמור ויצרף לבקשה את התקנון. 
התקנון- התקנון בתוספת תקנות חובות מעסיק, מופיעים באתר קרן קולנוע גליל.

נספח א' - הפקה אזורית – הגדרות וכללים במבחנים
מובהר כי על היוצרים.ות האחריות להכיר את מבחני התמיכה, ובכל מקרה של סתירה או חסר, יגבר נוסח מבחני התמיכה כפי שיהיה בתוקף בכל עת.
(לתשומת-לב: במקרה של שוני בין נוסח זה לנוסח המבחנים המפורסם ברשומות – הפרסום ברשומות מחייב)
בהפקה אזורית התמיכה תוענק בסיוע להפקה אזורית של סרטים ישראליים מכל הסוגים (סרטים עלילתיים באורך מלא, ובכלל זה סרטים ייעודיים, סרטים עלילתיים קצרים, סרטי תעודה, סרטי אנימציה, וסרטי גמר של סטודנטים), המתקיימת בעיקרה באזור הגליל. 
בתחום תמיכה זה – "אזור הגליל" – כמשמעותה על פי חוק הרשות לפיתוח הגליל, התשנ"ג 1993
"תושב האזור"  – מי שמקום המגורים הקבוע שלו וכתובתו הרשומה בתעודת הזהות שלו הם באזור
"הפקה אזורית" – הפקת סרט קולנוע שמתקיימים בה כל אלה, באותו אזור:
(1) 30% לפחות מבין כל אחת מהקבוצות האלה הם תושבי האזור: היוצרים המשתתפים בהפקת הסרט  (במאי, תסריטאי ועורך), השחקנים והמבצעים, הצוות הטכני-הנדסי, וצוות ההפקה; לעניין זה, יראו במאי, צלם או איש סאונד שאינו תושב האזור, כאילו הוא תושב האזור, אם הוא מעסיק לצדו עוזר במאי, עוזר צלם או עוזר סאונד, לפי העניין, שהוא תושב האזור;
(2) בתקציב ההוצאות להפקת הסרט מתקיים אחד משני אלה לפחות:
(א) 20% מתקציב ההוצאות להפקת הסרט משמש לרכישת טובין או שירותים באזור. לעניין סרט אנימציה, יוכרו גם הוצאות עבור שכירת סטודיו אנימציה באזור.
(ב) 30% לפחות מתקציב שכר העבודה הכלול בתקציב ההוצאות להפקת הסרט משמש לתשלום שכר עבודה לתושבי האזור , בתמורה לעבודתם במסגרת הפקת הסרט;
 (3) בהפקת הסרט יתקיים אחד משני אלה לפחות:
(א) מרבית ימי הצילום של הסרט מתבצעים באזור ומרבית הצילומים שבעותק הבסיסי של הסרט, בהיקף שלא יפחת מ- 55% מאורכו,  בוצעו באזור;
(ב) שני אנשים לפחות מקרב צוות ההפקה של הסרט המנויים להלן , ובהם במאי או תסריטאי,  הם תושבי האזור: מפיק, מפיק בפועל, במאי, תסריטאי, צלם ראשי, עד שניים מבין השחקנים הראשיים ;מלחין; עורך; מעצב אמנותי;

בסרט אנימציה – מעצב דמויות, מעצב רקעים, אנימטור ראשי או סטורי-בורדר.
ואם הוא סרט תעודה – שניים לפחות ובהם במאי או תסריטאי או מפיק בפועל.
(4) שיעור הסיוע של המוסד שיינתן בעד הפקה אזורית של סרט מסוים לא יעלה על 80% מתקציב הסרט;
(5) המוסד יתנה את אישורו למתן סיוע להפקה בקיומה של תכנית עבודה, המעידה על כמות נאותה של ימי צילום וציוד טכני נאות, ועל קיומם של שאר תנאי הפקה נאותים בכל שלבי ההפקה, לרבות בשלב פיתוח התסריט, ויפקח על התקיימותה;
(6) המוסד יבחן לכל אורך שלבי הפקתו של הסרט כי מתקיימים בו התנאים לעניין הפקה אזורית, ולא יסייע באמצעות כספי התמיכה לפי מבחנים אלה אלא אם כן התקיימו בסרט התנאים לעניין הפקה אזורית;

